text: Fusk: Pas på asfaltpiraterne
  03 april 2014 kl. 11.48
  Asfaltpirater fupper beboere i jyske villakvarterer med ubrugelig asfaltbelægning.
  Når der pludselig dukker en virksomhed op ved din hoveddør med et vognlæs varm asfalt og et meget godt tilbud, er der sandsynligvis tale om snyd.
  Det oplyser branche- og arbejdsgiverforeningen Asfaltindustrien, der har fået anmeldelser om asfaltpirater i Jylland.
  - Asfaltpiraterne møder typisk uanmeldt op og tilbyder private borgere og mindre virksomheder at asfaltere deres indkørsel eller parkeringsplads til næsten ingen penge, hvis de slår til med det samme, siger chefjurist i Asfaltindustrien, Anders Hilbert, i en pressemeddelelse.
  Men asfaltpiraterne lægger en dårlig asfalt, som aldrig hærder, og derfor kommer det alt for billige tilbud i sidste ende til at koste kunden en formue. Piraterne har nemlig ofte blandet diesel i asfalten, så de kan gå fra hus til hus med en asfalt, der stadig er blød nok til at kunne lægges ud.
  For at sikre sig mod snyd anbefaler Asfaltindustrien, at man laver alle aftaler skriftligt, og at man tjekker virksomheden i CVR-registeret. Derudover kan man ringe til en anden virksomhed og sikre sig, at tilbuddet er realistisk.
  